En PC stod i fyrende flammer i Aud Max i flere minutter ved halvfiretiden onsdag. NHH-student Jacob Hagan slukket brannen på eget initiativ.

NHH-studenter ante fred og ingen fare onsdag under andre forelesningstime i organisasjonsteori, i en drøy halvfull Aud Max. Plutselig kommer det et stort smell som kunne minne om fyrverkeri fra midten av forelesningssalen.

Mange ble redde, og det tok noen sekunder før man kunne se at det stod en PC i flammer som hadde eksplodert.

– Hell vann på den, sa en student.

– Nei, det kan reagere med batteriet, svarte en annen.

Flere studenter tok frem mobiltelefonen og tok bilde av begivenheten, mens andre kom seg vekk fra området.

Ingen ble skadet av hendelsen.

Fikk kontroll over situasjonen etter flere minutter

Etter at PC-en hadde stått i flammer i flere minutter, avbrutt av mindre eksplosjoner, kom tredjekullist ved NHH Jacob Hagan til unnsetning med et brannslukningsapparat. Etter et par blåsninger med apparatet slukket brannen raskt.

– Jeg tenkte at jeg måtte finne et brannslukningsapparat. Vi var vel en fem-seks stykker som sprang rundt, inkludert foreleser. Så fant jeg et apparat ved printeren bak en søppelkasse i første etasje. Den var litt vanskelig å se, sier Hagan til K7 Bulletin like etter brannen.

Etter hendelsen fikk Jacob Hagan honnør og skryt fra flere medstudenter.

– Folk var positive og fornøyde. Jeg gjorde forhåpentligvis hva alle andre ville ha gjort.

– Har du noen tidligere erfaring med brannslukking?

– Kanskje jeg hadde noe i Forsvaret, men det er lenge siden, forteller Hagan.

Ingen brannalarm

Selv med stor røykutvikling og brann i flere minutter, gikk det ikke av noen brannalarm.